EUROOPA KESKPANGA ARVAMUS,

13. jaanuar 2022,

ettepaneku kohta, millega muudetakse määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta kriisilahenduse valdkonnas

(CON/2022/3)

(2022/C 122/10)

Sissejuhatus ja õiguslik alus

29. novembril 2021 sai Euroopa Keskpank (EKP) Euroopa Liidu Nõukogult ja Euroopa Parlamendilt taotlused avaldada arvamust seoses ettepanekuga Euroopa Parlamendi ja nõukogu määruse kohta, millega muudetakse määrust (EL) nr 575/2013 ja direktiivi 2014/59/EL seoses selliste globaalsete süsteemselt oluliste ettevõtjate gruppide usaldatavusnõuetekohase käsitlusega, kes kohaldavad mitme isiku suhtes kriisilahenduse algatamise strateegiat ning omavahendite ja kõlblike kohustuste miinimumnõude täitmiseks kõlblike instrumentide kaudse märkimise metoodikat (1) (edaspidi „kavandatav määrus“).

EKP arvamuse andmise pädevus põhineb Euroopa Liidu toimimise lepingu artikli 127 lõikel 4 ja artikli 282 lõikel 5, kuna kavandatav määrus sisaldab sätteid, mis mõjutavad EKP ülesandeid seoses krediidiasutuste usaldatavusnõuete täitmise järelevalvega kooskõlas aluslepingu artikli 127 lõikega 6 ning Euroopa Keskpankade Süsteemi panust finantssüsteemi stabiilsusega seotud poliitika tõrgeteta teostamisse, millele viidatakse aluslepingu artikli 127 lõikes 5. EKP nõukogu on käesoleva arvamuse vastu võtnud kooskõlas Euroopa Keskpanga kodukorra artikli 17.5 esimese lausega.

Üldised märkused

EKP märgib, et kavandatav määrus koosneb tehnilistest muudatustest, mille eesmärk on rakendada Euroopa Parlamendi ja nõukogu direktiivi 2014/59/EL (2) (edaspidi „pankade finantsseisundi taastamise ja kriisilahenduse direktiiv“) viimaste muudatustega sätestatud sisulisi seadusandlikke otsuseid, mida on käsitletud EKP arvamuses liidu kriisiohjamise raamistiku muudatuste kohta (3).

EKP toetab kavandatavat määrust, millega tagatakse parem kooskõla Euroopa Parlamendi ja nõukogu määruse (EL) nr 575/2013 (4) (edaspidi „kapitalinõuete määrus“) ja pankade finantsseisundi taastamise ja kriisilahenduse direktiivi sätete vahel pärast kogu kahjumikatmisvõime ning omavahendite ja kõlblike kohustuste miinimumnõude muudetud raamistiku jõustumist. Samuti toetab EKP kavandatavat määrust, kuna sellega tagatakse globaalsete süsteemselt oluliste ettevõtjate, sealhulgas kolmandates riikides registreeritud tütarettevõtjatega konsolideerimisgruppide, kes kohaldavad mitme isiku suhtes kriisilahenduse algatamise strateegiat (MPE), regulatiivse käsitluse parem kooskõla kogu kahjumikatmisvõime standardis sätestatud käsitlusega.

EKP kutsub liidu seadusandlikke organeid üles jälgima ja hindama kapitalinõuete määruse muudatuste rakendamist eespool nimetatud eesmärkide valguses, ning konkreetsemalt hindama pankade finantsseisundi taastamise ja kriisilahenduse direktiivi ja kapitalinõuete määruse koostoimet ning ära hoidma õigusnormide erinevuste ärakasutamist globaalsete süsteemselt oluliste pankade ja globaalsete süsteemselt oluliste ettevõtjate poolt ühe isiku suhtes kriisilahenduse algatamise (SPE) ja mitme isiku suhtes kriisilahenduse algatamise (MPE) strateegiate osas omavahendite ja kõlblike kohustuste miinimumnõude või kogu kahjumikatmisvõime sihttaseme alusel.

EKP teeb ettepaneku tehnilisteks muudatusteks, mille eesmärk on täpsustada õigusakti tõlgendamist või tagada määruses kasutatud terminoloogia järjepidevus. Selleks on eraldi tehnilises töödokumendis esitatud konkreetne sõnastusettepanek, millele on lisatud selgitav tekst. Tehniline töödokument on avaldatud inglise keeles EUR-Lexis.

Frankfurt Maini ääres, 13. jaanuar 2022. EKP president Christine LAGARDE

(1) COM(2021) 665 final.

(2) Euroopa Parlamendi ja nõukogu direktiiv 2014/59/EL, 15. mai 2014, millega luuakse krediidiasutuste finantsseisundi taastamise ja kriisilahenduse õigusraamistik ning muudetakse nõukogu direktiivi 82/891/EMÜ ning Euroopa Parlamendi ja nõukogu direktiive 2001/24/EÜ, 2002/47/EÜ, 2004/25/EÜ, 2005/56/EÜ, 2007/36/EÜ, 2011/35/EL, 2012/30/EL ja 2013/36/EL ning määruseid (EL) nr 1093/2010 ja (EL) nr 648/2012 (ELT L 173, 12.6.2014, lk 190).

(3) Euroopa Keskpanga arvamus, 8. november 2017, liidu kriisiohjamise raamistiku muudatuste kohta (CON/2017/47) (ELT C 314, 31.1.2018, lk 17).

(4) Euroopa Parlamendi ja nõukogu määrus (EL) nr 575/2013, 26. juuni 2013, krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).